
 1. Consideraţii generale

 

În contextul războiului împotriva terorismului internaţional, prestigioase organizaţii şi institute de cercetări din Europa, Statele Unite ale Americii şi Asia1 au realizat o serie de studii cu caracter politico-militar privind activităţile derulate în anul 2002, an care s-a remarcat prin desfăşurarea de acţiuni militare în cadrul campaniei internaţionale antiteroriste, tensiunile existente la graniţa dintre India şi Pakistan, escaladarea conflictului dintre Israel şi Autoritatea Palestiniană şi pregătirile de război ale coaliţiei conduse de SUA împotriva Irakului.

În dimineaţa zilei de 11 septembrie 2001, Statele Unite au fost lovite de cea mai puternică ofensivă teroristă lansată vreodată, care a vizat cele două citadele ale continentului american - New York şi Washington. Un grup de 19 terorişti deturnează patru avioane de linie, ducând la îndeplinire cea mai sângeroasă serie de atentate teroriste din istorie: două dintre aceste avioane intră în plin în clădirile din complexul World Trade Center, al treilea se prăbuşeşte asupra unei aripi a Pentagonului, iar al patrulea cade într-o zonă rurală din Pennsylvania. Seria de atentate s-a soldat cu aproximativ 3.000 de victime, în timp ce alte 10.000 de persoane au fost rănite. Atentatele teroriste din 11 septembrie reprezintă, fără îndoială, cea mai mare tragedie înregistrată vreodată pe teritoriul Statelor Unite, iar această "zi a terorii" a înlocuit în simbolistica istorică americană dezastrul care a avut loc la Pearl Harbour în anul 1941.

Potrivit analiştilor, perioada scursă de atunci nu a fost suficientă pentru a descifra misterul acelei zile, dar a reprezentat un moment de cotitură în politica externă americană. Statele Unite au reuşit să se impună ca lider militar al planetei, situându-se în fruntea unei coaliţii antiteroriste cvasi-mondiale. Data de 11 septembrie 2001 reprezintă un moment de cotitură pentru geopolitica începutului de mileniu, care a modificat substanţial relaţiile dintre marile state ale lumii şi a scos la lumină noul inamic al lumii şi noul tip de ameninţare: terorismul.

Potrivit analiştilor politici şi militari, campania antiteroristă internaţională declanşată după 11 septembrie 2001 a fost, în proporţie de 95%, non-militară. De asemenea, analiştii apreciază că, în anumite zone ale globului, relaţiile internaţionale au devenit mai agresive şi mai puţin tolerante, evidenţiindu-se ameninţări cu folosirea forţei, inclusiv cu utilizarea de armament neconvenţional: Cecenia, Georgia, Caşmir, Israel, Coreea de Nord. Pe de o parte, Rusia a stabilit o serie de noi relaţii atât cu statele Europei cât şi cu Statele Unite, pe de altă parte, SUA au întâmpinat dificultăţi de colaborare cu unele dintre aliatele lor tradiţionale europene2.

Recentele atentate teroriste care au avut loc în Indonezia au readus în prim plan reţeaua teroristă Al-Qaeda şi faptul că această structură este în continuare activă în peste 60 de ţări de pe glob. Cercetarea împrejurărilor în care au avut loc atentatele a scos în evidenţă legăturile dintre Al-Qaeda şi organizaţia teroristă Jemaah Islamiah, care operează pe teritoriul Indoneziei, precum şi elemente de tactică şi de ideologie ale acestor grupări prin care se pun în pericol atât interesele Occidentului, cât şi cele zonale şi locale, demonstrându-se faptul că operaţiunile internaţionale împotriva terorismului sunt puse în faţa unor noi tipuri de provocări şi ameninţări asimetrice care au devenit operaţionale.

În acest fel, în anul 2002, provocarea teroristă a pus marile puteri în situaţia se a-şi regândi strategiile şi alianţele, noile asocieri şi aranjamente politice punând la grea încercare sistemul internaţional postbelic. 

Analiştii politici identifică drept principale cauze ale ameninţărilor teroriste: dezordinea mondială, dictatorii unor state ale lumii şi existenţa reţelelelor teroriste. Împotriva acestor cauze va fi necesar să se pună în practică o nouă politică, un sistem juridic mondial perfecţionat, precum şi un mod de a acţiona mai eficient al organizaţiilor internaţionale. 

De la 11 septembrie 2001, atât Administraţia americană cât şi liderii statelor Uniunii Europene şi-au pus o serie de întrebări cărora trebuie să li se găsească un răspuns: cum se poate crea un echilibru între drept şi ingerinţa în treburile interne ale unui stat suveran, între respectarea drepturilor omului şi acţiunile militare de prevenire şi descurajare; cum pot fi determinaţi ultimii dictatori care mai conduc câteva state ale lumii să se autodisciplineze şi să respecte legile internaţionale privind controlul armamentului; cum să se realizeze abordarea problemelor de către ONU şi cum să se impună respectarea rezoluţiilor Consiliului de Securitate; cum poate Uniunea Europeană să se implice în mod serios şi nu doar declarativ în rezolvarea chestiunilor de criză fără a aştepta mereu reacţia Statelor Unite ale Americii. 

Din perspectiva analiştilor politici şi militari, principalele repere de interes ale anului 2002, sistematizate pe regiuni şi domenii, sunt următoarele: SUA, Alianţa Nord-Atlantică, sistemul de apărare european, controlul armamentelor, Caşmir, Irak şi zona asiatică3. 

 

¦ SUA

 

Statele Unite ale Americii au fost acuzate de imperialism chiar de către unii dintre partenerii lor tradiţionali, printre care şi Germania. Analizând statisticile Pentagonului, SUA nu mai sunt din 2001 o superputere, experţii americani şi europeni fiind unanimi în aprecierile lor - SUA sunt o hiperputere4:

- peste 300000 de soldaţi americani sunt prezenţi în aproape 140 de state de pe glob, aceste cifre neluând în calcul recenta concentrare de trupe care a avut loc în Golful Persic. 

- bugetul militar al SUA este egal cu suma bugetelor următoarelor 14 state industrializate ale lumii, un fapt demn de remarcat fiind acela că marea majoritate a acestor state sunt aliate ale SUA. 

- prezumtivele adversare ale SUA - Rusia, China, Irak, Coreea de Nord, Cuba, Siria, Sudan şi Libia - au împreună un buget militar egal cu o treime din cel al SUA. 

- sistemul de armament american este cel puţin cu o generaţie mai performant decât al aliaţilor şi cu două generaţii faţă de cel al posibililor adversari. Mai mult, decalajul se adânceşte de la an la an.

- după 11 septembrie, SUA au desfăşurat deja patru acţiuni militare: Afganistan, Uzbekistan, Republica Arabă Yemen şi Irak.

- din perspectivă economică, SUA deţin 30% din producţia mondială şi primul loc în lume în domeniile de maximă importanţă ale noii economii - tehnologia informaţiei, telecomunicaţii şi biotehnologie. În plus, 9 dintre principalele 12 imperii mass-media sunt americane.

- unele dintre principalele companii şi corporaţii americane ("Coca-Cola", "McDonald's", "Microsoft", etc.) au cifre individuale de afaceri superioare PIB-urilor a zeci de state de pe glob.

În dinamica procesului de construcţie a noilor relaţii transatlantice, SUA reprezintă ele însele o efervescenţă continuă. SUA s-au implicat în mod activ în ceea ce a fost denumit "războiul împotriva terorismului", în timp ce o bună parte a statelor europene s-au mulţumit să teoretizeze pe tema cauzelor atentatelor teroriste. 

 

Strategia de securitate a SUA 

 

Perioada care succede războiului rece, una de tranziţie spre stabilitatea la nivel global, a determinat apariţia unor noi teorii politice şi de strategie, modele de cooperare şi alianţe, impunând şi redefinirea conceptului de securitate, fapt care a antrenat şi dinamica unor alte concepte precum interesul naţional, principiile fundamentale ale strategiilor de securitate şi ale politicii externe, noile direcţii de acţiune şi politicile de apărare.

Noua Strategie de Securitate Naţională a fost creată ca un răspuns la terorism şi la evenimentele din septembrie 2001, constituind o abordare mai largă asupra felului în care SUA trebuie să-şi folosească influenţa şi să se implice în construirea noii ordini mondiale. Cu toate acestea, publicarea acestui document a stârnit controverse datorită modului în care liderii americani au analizat apariţia şi rezolvarea eventualelor situaţii de criză, în special dreptul de ripostă armată împotriva ameninţărilor, prin desfăşurarea de acţiuni de prevenire. Acest fapt reprezintă decizia liderilor americani de a nu mai tolera nici un act de sfidare a vreunui stat, în special din partea celor care au legături cu diferite organizaţii teroriste, şi de a acţiona militar atunci când este necesar. În acest sens, Irakul a fost considerat o sursă persistentă de instabilitate, un focar al unui potenţial război zonal şi o ameninţare la adresa păcii planetei5. 

Potrivit analiştilor, un alt document controversat a fost şi "Nuclear Posture Review", dat publicităţii în ianuarie 2002. Raportul subliniază că Pentagonul ar trebui să fie pregătit să recurgă la arme nucleare în cadrul unui conflict arabo-israelian, în special în cazul unui atac irakian împotriva Israelului, al unui război între China şi Taiwan, sau în situaţia unui atac nord-coreean asupra Coreei de Sud. Analiştii militari şi-au exprimat îngrijorarea că acest gen de abordare poate destabiliza periculos lumea, unele state putând trece la fabricarea de arme nucleare, tocmai în ideea desfăşurării unor acţiuni preventive. 

Analiştii politici şi militari privesc prevederile acestor documente americane drept modificări ale status-quo-ului mondial, în special în regiunile unde acesta a fost deja modificat, cum este regiunea Orientului Mijlociu. Administraţia preşedintelui George W. Bush a argumentat că, în esenţă, prevenirea acţiunilor teroriste şi dreptul de a răspunde la acest tip de ameninţare reprezintă o nouă dinamică a intereselor americane, politica externă a SUA trebuind să se adapteze modificărilor globale.

 

■ NATO şi sistemul de apărare europeană 

 

Extinderea Alianţei Nord-Atlantice conduce treptat la reorganizarea şi reorientarea conceptului european de securitate. Potrivit opiniilor liderilor NATO, cele şapte noi membre ale Alianţei trebuie să fie capabile să asigure pacea şi ordinea mondială fără a mai ţine cont de restricţii teritoriale. 

Analiştii militari afirmă că bugetul european al apărării este foarte scăzut în comparaţie cu cel al SUA, acest fapt conducând la imposibilitatea finanţării de către Europa a unor ample acţiuni militare în situaţii de criză. Pe de altă parte, bugetul NATO pentru anul 2002 a relevat faptul că, exceptând Grecia şi Portugalia, toate celelalte membre ale Alianţei Nord-Atlantice şi-au suplimentat cheltuielile alocate domeniului militar.

Solicitările liderilor NATO de a majora fondurile apărării şi-au găsit motivaţia în propunerea Statelor Unite de a crea o Forţă de Reacţie proprie capabilă să intervină în cele mai scurt timp în zone de conflict, inclusiv în afara Europei. Analiştii militari apreciază în mod pozitiv creşterea cooperării în acest domeniu între Europa şi NATO, Forţa de Reacţie a NATO dorindu-se a fi complementară celei europene, deşi aceasta din urmă întâmpină unele dificultăţi în constituirea sa. Analiştii au remarcat faptul că, în urma acestei colaborări, statele europene pot avea acces la ultimele inovaţii tehnologice, putând astfel să reducă decalajul dintre ele şi SUA. 

 

■ Controlul armamentelor 

 

Marea majoritate a analiştilor europeni şi americani au prognozat faptul că retragerea unilaterală a SUA din tratatul ABM, semnat cu fosta Uniune Sovietică şi ulterior cu Rusia, nu va conduce la apariţia unor tensiuni deosebite şi nici la escaladarea înarmării nucleare. 

După atentatele din 11 septembrie 2001, atât Rusia, cât şi Statele Unite şi-au arătat interesul pentru programul "Reducerea ameninţărilor operaţionale" (CTR). În cadrul summit-ului statelor membre ale grupului "G8", care a avut loc în 2002 la Kanaskis, statele participante au aprobat alocarea a 10 miliarde de dolari pentru proiectele acestui program pentru următorii 10 ani. Proiectele specifice programului cuprind distrugerea sau conservarea materialelor nucleare, a armelor chimice şi a încărcăturilor nucleare de pe submarine. 

 

 ■ Conflictul dintre India şi Pakistan 

 

Unul dintre principalele conflicte de pe glob, aflat în atenţia experţilor militari pe parcursul anului 2002, a fost cel desfăşurat în provincia Caşmir. Ambele state implicate în conflict, India şi Pakistanul, au mobilizat la graniţa comună importante efective umane şi materiale şi au făcut referire la posibilitatea utilizării capacităţilor nucleare de care dispun. Numeroase state, în special Marea Britanie şi Statele Unite, au desfăşurat o ofensivă diplomatică la nivel înalt pentru prevenirea izbucnirii unui conflict devastator între cele două state, (care a avut drept rezultat desfăşurarea în secolul XX a altor trei războaie în această zonă). 

Recentele alegeri libere care au avut loc în provincia Caşmir au scos în evidenţă faptul că există posibilitatea unui dialog real între cele două părţi implicate în conflict. Analiştii au apreciat că India trebuie să acţioneze pentru stoparea infiltrărilor în zonă a cetăţenilor de naţionalitate indiană, fapt care poate conduce la reducerea semnificativă a riscurilor unui conflict. De asemenea, Pakistanul, după câştigarea alegerilor parlamentare de către formaţiuni islamice radicale, a întâmpinat dificultăţi în stoparea acţiunilor de finanţare a insurgenţilor separatişti din Caşmir, precum şi a teroriştilor activi ai reţelei Al-Qaeda.

 

■ Situaţia din Irak 

 

Principalul conflict care s-a prefigurat în anul 2002 a fost cel dintre Irak şi alianţa anglo-americană, semnificaţia aşa-numitului atac preventiv (surpriză)6, lansat de Administraţia SUA, prin care violenţa şi terorismul trebuie combătute înainte de manifestarea lor făţişă, găsindu-şi aplicabilitatea. În acest fel, potrivit analiştilor, ar începe o nouă epocă, mai severă cu statele-tirane, în care nu se mai pune bază pe posibilităţile de descurajare paşnică şi în care nu se mai aplică doctrina descurajării, specifică războiului rece. Noua paradigmă a Pentagonului este: "dacă vrei pace, pregăteşte-te de război, dacă vrei într-o coaliţie, pregăteşte-te să lupţi singur". 

La sfârşitul anului 2002, liderii americani au apreciat că Irakul este un factor de instabilitate în zonă şi una dintre puţinele ţări care încalcă Rezoluţiile ONU, analiştii apreciind că adoptarea unei noi rezoluţii a Consiliului de Securitate ar putea aplana izbucnirea unui conflict doar pe termen scurt. În principiu, analiştii au considerat că doar înlocuirea regimului condus de Saddam Hussein (varianta exilului) şi cooptarea la guvernare a opoziţiei din ţară şi din exil ar fi o alternativă pe termen lung pentru Irak. 

 

■ Zona Asiei 

 

Regiunile din sudul continentului şi din peninsula coreeană sunt considerate două importante zone de potenţial conflict care au rămas pe parcursul anului 2002 într-un status quo relativ.

La sfârşitul anului 2002, Coreea de Nord a anunţat în mod oficial că va continua dezvoltarea programelor militare nucleare, retrăgându-se totodată din Tratatul de neproliferare semnat în anul 1994. Analiştii consideră că, spre deosebire de Irak, problema coreeană nu poate fi rezolvată decât la masa tratativelor datorită prezenţei tradiţionalilor aliaţi ai Coreei de Nord: Rusia şi China. Şi acest plan este deja pus în aplicare de către Administraţia americană, deşi unii analişti politici apreciază că regimul coreean este mult mai periculos decât cel de la Bagdad, care nu are capacitatea operaţională necesară de a ameninţa comunitatea internaţională cu utilizarea arsenalului nuclear. 

 

■ Sinteza evenimentelor cu caracter militar ale anului 20027

 

- 25 de conflicte active armate - 18 interne şi 7 internaţionale - comparativ cu 31 de conflicte militare desfăşurate pe parcursul anului 2001 (statistica conflictelor pentru anii anteriori este următoarea: 37 în anul 2000, 35 în anii 1999 şi 1998, 36 în anul 1997);

- 27 de state au desfăşurat activităţi teroriste, fiind monitorizate de Organizaţia Naţiunilor Unite, precum şi de către alte organizaţii internaţionale, institute şi centre de studii militare;

- ca rezultat al conflictelor militare s-au înregistrat aproximativ 40.000 de victime;

- cele mai importante conflicte internaţionale ale anului 2002 au fost cele desfăşurate în Asia, în zona provinciei Caşmir, între India şi Pakistan, şi în regiunea statului Congo, între Republica Democratică Congo şi Rwanda, ambele soldate cu peste 2000 de victime; 

- cele mai importante conflicte armate interne s-au produs în: Afganistan (4000 de victime), Columbia (3000 de victime), Algeria, Burundi, Cecenia şi Sri Lanka (fiecare înregistrând aproximativ 2000 de victime); 

- au fost semnate armistiţii în cazul conflictelor din Maluku (Indonezia), Sudan şi Sri Lanka;

- acorduri de pace au fost semnate în Angola şi în cazul conflictului dintre Rwanda şi Congo;

- 37000 de militari ai trupelor de menţinere a păcii aparţinând Organizaţiei Naţiunilor Unite şi reprezentând 90 de state de pe glob se află în misiuni în diferite regiuni ale globului. Pentru finanţarea forţelor de menţinere a păcii, ONU a cheltuit aproximativ 1,5 miliarde de dolari, la această sumă adăugându-se circa 30 de miliarde de dolari din partea guvernelor state membre ale ONU.

 

  

2. Transformările cu caracter politico-militar care au avut loc în Orientul Mijlociu şi regiunea Asiei de Sud-Est

 

2.1. Perspectiva SUA privind rolul Europei în aceste regiuni

 

Aceste regiuni reprezintă, din punctul de vedere al liderilor americani, zone cu un imens potenţial de activitate teroristă şi surse continue de ameninţări la adresa SUA şi a aliaţilor lor. Pe de o parte, terorismul şi conflictele asimetrice reprezintă pentru SUA un segment al noilor provocări globale din regiune. Pe de altă parte, analiştii politici şi economici au scos în evidenţă interesele strategice ale SUA în zonă: dependenţa economiei americane de cea internaţională şi interdependenţa acesteia cu rezervele de energie din zonă, în special cu cele din regiunea Golfului Persic8. 

Regiunea Golfului contribuie cu circa două treimi la rezervele mondiale de petrol. Datele statistice ale producţiei mondiale de petrol relevă contribuţia principalelor state din regiune: Arabia Saudită - 25,4%, Irak - 11%, Emiratele Arabe Unite - 9,6%, Kuweit - 9,2%, Iran - 8,6%, restul statelor membre OPEC - 13%, doar 22,6% reprezentând producţia celorlalte state ale globului. Departamentul de Stat al SUA estimează faptul că exportul produselor petroliere al ţărilor din zona Golfului trebuie să crească de la un nivel de 45% la sfârşitul anului 2002, la circa 60% în 2020, fapt ce implică şi creşterea producţiei de petrol. Aceste date nu iau în calcul faptul că zona Golfului se găsesc şi 40% din rezevele mondiale de gaz metan. 

Noile ţinte civile care au fost vizate în recentele acţiuni teroriste au condus la necesitatea revizuirii politicii de securitate a porturilor şi a celorlalte facilităţi oferite de coasta maritimă, devenită vulnerabilă. Zilnic, doar în zona Mării Roşii, a Canalului Suez şi a Golfului Persic, au loc circa 1650 de transporturi maritime ale produselor petroliere, însumând peste 21 de milioane de barili, Departamentul de Energie al SUA prognozând o triplare a acestor cifre până în anul 2020. Acţiunile teroriste au vizat şi zonele de coastă, eventuala utilizare a armelor chimice, biologice, radiologice şi nucleare putând să producă efecte devastatoare atât asupra populaţiei din aceste regiuni, cât şi asupra producţiei mondiale de petrol. 

În lumina noilor schimbări care au survenit după atentatele din 11 septembrie, prezenţa militară a trupelor americane în zona Golfului a condus la creşterea tensiunilor diplomatice dintre SUA şi unele state arabe prietene şi aliate. Analiştii politici şi militari au adus în discuţie câteva chestiuni care sunt influenţate de prezenţa americană în zonă9: 

- problema modernizării structurilor politice, economice şi sociale ale statelor islamice; 

- conflictul arabo-israelian; 

- problema Arabiei Saudite, relaţiile acestui stat cu SUA cunoscând o răcire accentuată după septembrie 2001;

- problema Iranului, stat divizat între fundamentalişti islamici şi elemente moderate;

- problema Irakului, stat care reprezintă o sursă de tensiune permanentă la nivel mondial; 

- extremismul şi terorismul exacerbat în regiune faţă de alte zone de pe glob; 

- proliferarea armamentului de distrugere în masă - Egipt, Israel, Siria, Iran şi Irak fiind considerate state care, alături de Algeria, Libia şi Sudan, duc constant o politică de înarmare, contrară rezoluţiilor internaţionale; 

- fenomenele globale de imigraţie şi şomaj. 

Din perspectiva SUA10, rolul pe care Europa trebuie să-l joace în aceste regiuni trebuie să conducă la rezolvarea unor probleme specifice ce afectează peste 20 de ţări situate pe un arc ce se întinde din Maroc, trece prin Iran şi Yemen şi ajunge până în Somalia.

Analiştii politici şi militari structurează aceste zone în patru subregiuni de interes strategic: nordul Africii; Liban; Golful Persic; zona Mării Roşii şi a coastei de est a Africii. 

Două treimi din statele situate în Orientul Mijlociu se învecinează de-a lungul unor zone maritime şi de coastă, de interes strategic, care au ridicat probleme deosebite de-a lungul timpului, majoritatea soldându-se cu izbucnirea unor conflicte armate: invadarea Ciadului de către Libia, războaiele din Sahara Occidentală sau conflictul din Cipru întreţinut de două state membre NATO (Grecia şi Turcia). 

Marea majoritate a statelor europene sunt dependente într-o măsură mai mare sau mai mică de stabilitatea comerţului internaţional, de importul produselor petroliere din zona Golfului, de aplicarea unui set de măsuri care să reglementeze problemele imigraţiei sau ale muncii ilegale, a crimei organizate şi a drogurilor. Zona Balcanilor este o parte integrantă a Europei, dar nu poate fi separată de problematica religiei islamice. Rusia şi alte state din sud-estul continentului sunt considerate state europene, dar, aparent, în Asia Centrală sau Orientul Mijlociu unii lideri politici au trasat deja alte graniţe şi linii de demarcaţie asemănătoare fostei "cortine de fier" europene11. 

În acest sens, din perspectiva SUA, priorităţile europene nu trebuie să aibă un caracter militar, direcţiile de acţiune ale liderilor europeni trebuind extinse în domeniul diplomaţiei, al investiţiilor economice, în comerţ şi acţiuni umanitare:

- procesul de pace arabo-israelian are o importanţă deosebită pentru Europa. Atât SUA cât şi Uniunea Europeană s-au implicat în rezolvarea acestuia şi au elaborat planuri de acţiune pentru următorii 4-10 ani. 

- Europa desfăşoară o activitate comercială destul de intensă cu statele din nordul Africii: Maroc, Tunisia, Egipt, fiind necesare eforturi intense pentru normalizarea relaţiilor cu Libia şi pentru ajutorarea umanitară a populaţiei Algeriei.

- sunt necesare investiţii şi alte acţiuni privind stabilizarea economică şi acordarea de sprijin politic regimurilor democratice ale statelor din zona Golfului, activităţi impuse de importanţa economică a regiunii pentru statele europene. 

- spre deosebire de SUA, Europa poate avea un rol diplomatic important în special în relaţiile cu state ca Irak, Iran şi Coreea de Nord. O acţiune europeană în acest sens poate contribui, pe de o parte, la întărirea structurilor euroatlantice, iar pe de altă parte, la stabilirea unui consens privind punctele de vedere ale celorlalte mari puteri ale lumii: SUA, Rusia, Japonia sau China. 

- declanşarea războiului din Irak a divizat Europa. Există posibilitatea ca statele europene să contribuie la reconstrucţia Irakului, la rezolvarea problemei kurzilor şi la implementarea unui regim irakian stabil şi democratic. 

- în problema iraniană, Europa poate contribui la apropierea dintre SUA şi Iran, având în vedere lipsa oricăror relaţii între cele două state. 

- Europa poate contribui la asigurarea unei dezvoltări şi stabilităţi economice a Turciei, în acelaşi context putând contribui la rezolvarea definitivă a problemei Ciprului. 

- Europa a minimalizat, pe de o parte importanţa, evoluţia politică şi extremismul religios ale statelor din Asia Centrală sau din zona Mării Roşii, iar pe de altă parte, capacitatea acestora de iniţiere a activităţilor teroriste, fiind necesară desfăşurarea de activităţi de colaborare susţinută în aceste regiuni. 

În cadrul lucrărilor Forumului European pentru securitate, care a avut loc la Bruxelles, în martie 2002, analiştii politici şi experţii militari americani au ajuns la concluzia că atât Europa, cât şi SUA trebuie să depună eforturi pentru crearea unei dimensiuni internaţionale de securitate, ceea ce implică:

- instituţionalizarea cooperării în domeniul antiterorismului;

- dezvoltarea colaborărilor în domeniul prevenirii atacurilor biologice;

- crearea unui cadru comun în domeniul serviciilor de informaţii şi apărării; 

- extinderea colaborării în domeniul transportului materialelor cu grad ridicat de periculozitate şi crearea unei infrastructuri de securitate în acest sens;

- regândirea sistemului comun de reglementări în domeniul militar;

- regândirea sistemelor de analiză în domeniul imigraţiei şi al drepturilor omului;

- analizarea programelor de asistenţă în noua eră a globalizării; 

- impulsionarea extinderii NATO şi a Parteneriatelor pentru Pace;

- regândirea sistemului de control al exportului de armament. 

 

2.2. Priorităţile dimensiunii militare europene în Orientul Mijlociu

 

Potrivit experţilor militari, chiar dacă nu pare foarte importantă şi nu deţine un rol dominant, dimensiunea militară europeană în regiunile amintite trebuie să se apropie de cea a NATO. Capacităţile militare europene nu trebuie analizate din punctul de vedere al creării unor coaliţii militare "eurocentrice" sau din acela al noilor armamente. 

Pe parcursul anului 2002, a existat tendinţa liderilor europeni de a crea o contrapondere la superputerea militară mondială, SUA, şi a unui set de priorităţi strategice ale Europei. 

Războiul antiterorist declanşat în Afganistan, în anul 2001, a scos în evidenţă valoarea colaborării şi importanţa solidarităţii euroatlantice. În acelaşi timp, acţiunile întreprinse de coaliţia internaţională antiteroristă au evidenţiat necesitatea modernizării forţelor militare europene, cu excepţia celor ale Marii Britanii, şi necesitatea implementării unor structuri de comandă unice. Potrivit experţilor militari, structurile militare europene trebuie să se transforme în forţe capabile să desfăşoare şi alt tip de acţiuni în afara celor de asistenţă şi de menţinere a păcii. 

Regândirea strategiilor militare naţionale europene poate conduce la atingerea compatibilităţilor interoperaţionale cu structurile similare americane (de comandă, control, comunicare, servicii de informaţii, logistică).

De asemenea, războiul din Golf din 1991 şi cel din Afganistan au evidenţiat valoarea extraordinară a sistemelor de sateliţi de supraveghere şi comunicaţii, precum şi a reţelelor de calculatoare superperformante, de care Europa fie nu dispune, fie le utilizează în alte scopuri. În acest moment, sistemul militar european nu dispune de fonduri comparabile cu sumele investite de SUA în industria militară, diferenţa tehnologică dintre cele două forţe, europeană şi americană, neputând fi compensată prin discursuri politice, planuri de acţiune şi concepte teoretice.

 

 

3. Necesitatea modificărilor structurilor militare şi a armamentelor 

 

 

Războiul desfăşurat în Afganistan, de scurtă durată comparativ cu alte conflicte militare întinse pe perioade de ani de zile (conflictul dintre Iran şi Irak sau dintre URSS şi Afganistan), a scos în evidenţă faptul că este necesară concentrarea rapidă a unor trupe terestre şi aeriene cu capacitate de acţiune sporită pe o suprafaţă mare. De asemenea, s-a demonstrat necesitatea creării şi funcţionării perfecte a podurilor aeriene, implementarea unor capacităţi militare de asalt, de mare putere, precum şi dezvoltarea abilităţii de a opera cu baze militare reduse numeric şi mai slab dotate din punct de vedere tehnic. În acelaşi timp, experţii militari au apreciat necesitatea creării unor forţe militare antrenate pentru scopuri bine definite ca acţiuni antiteroriste sau pentru riposta în cazul diferitelor forme ale războiului asimetric12. 

Potrivit analiştilor militari, războiul din Afganistan a scos în evidenţă o caracteristică importantă a noilor conflicte specifice începutului de mileniu: necesitatea utilizării combinate a diferitelor tipuri de arme. Ca şi în cazul activităţilor militare desfăşurate în Kosovo, în Afganistan au fost utilizate o combinaţie de arme de mare precizie şi capacităţi de bombardament cu un grad sporit de acţiune. Potrivit statisticilor, 6700 din cele 12000 de rachete de diferite tipuri utilizate în Afganistan, după 7 decembrie 2001, data intervenţiei trupelor coaliţiei internaţionale, şi-au atins ţintele pentru care au fost lansate, ceea ce înseamnă un procent de 56%. În Kosovo, statisticile arată că doar 35% din cele 24000 de rachete utilizate şi-au atins ţintele prevăzute, acest fapt relevând o evoluţie semnificativă a competitivităţii rachetelor de orice tip. 

O altă caracteristică rezultată din desfăşurarea războiului din Afganistan este valoarea unei coaliţii militare în condiţiile interoperabilităţii misiunilor. O serie de trupe militare care au acţionat pe teritoriul afgan, cum sunt forţele speciale britanice SAS13, au putut să-şi îndeplinească misiunile fără utilizarea unor echipamente de înaltă tehnologie, doar prin aplicarea unor standarde comune şi prin funcţionarea interoperabilităţii interarme. Analiştii militari au comparat activitatea SAS cu cea desfăşurată în Kosovo de forţele KLA14, care au întâmpinat mari dificultăţi în realizarea misiunilor, fiind necesar suportul logistic al NATO. 

Analiştii militari au evidenţiat faptul că activitatea desfăşurată de forţele militare britanice şi americane în Afganistan a fost dominată în mare măsură de tehnologie, acordându-se mai puţină atenţie antrenării şi utilizării unor forţe similare SAS-ului britanic aparţinând altor state aliate: Australia, Canada sau Germania. 

Războiul desfăşurat de coaliţia internaţională antiteroristă a evidenţiat şi alte caracteristici importante: evaluarea pregătirii, nivelul planificării acţiunilor militare şi implementarea unor valori specifice activităţilor militare: obţinerea de informaţii, precizia acţiunilor şi colaborarea interarme. 

Generalul american Tommy Franks, comandant al Centrului de comandă al armatei SUA, a precizat că trupele americane au avut de îndeplinit circa 200 de misiuni pe zi în Afganistan, faţă de 3000 de misiuni pe zi desfăşurate în cazul războiului contra Irakului din 1990. Acesta a afirmat că în cazul operaţiunii "Furtună în Deşert" au fost necesare 10 avioane de luptă pentru executarea unei misiuni, în timp ce în Afganistan un avion a putut executa şi două misiuni de luptă în cadrul aceleiaşi acţiuni. Planificarea şi îndeplinirea acţiunilor militare din Afganistan au beneficiat însă şi de suportul a 4 sateliţi de telecomunicaţii care transmiteau date în timp real despre forţele inamice. De asemenea, au fost implementate şi exploatate platforme comune pentru utilizarea aparatelor de luptă AWACS şi JSTARS, noi sisteme de ochire pe baza tehnologiilor, noi sisteme de comunicaţii, precum şi vehicule de teren şi de transport cu sisteme antiradar, care au oferit o mobilitate crescută a trupelor terestre. 

Aplicarea noilor tehnologii reprezintă doar un element al transformărilor militare petrecute după atentatele teroriste din septembrie 2001. Problema eliminării ţintelor teroriste şi a ameninţărilor asimetrice, precum şi problemele legate de estimarea pagubelor colaterale şi a celor provocate civililor reprezintă alte caracteristici puse în evidenţă de experţii militari din analiza acţiunilor de luptă ale coaliţiei antiteroriste. 

Ultimile două caracteristici reprezintă chestiuni importante ce trebuie avute în vedere în orice tip de conflict militar, exemple relevante în acest sens fiind conflictul israelo-palestinian şi cel din Iugoslavia, ambele soldate cu mii de victime din rândul populaţiei civile. Analiştii militari apreciază că trupele americane nu au acordat atenţia cuvenită acestor probleme în cazul confruntărilor din Irak şi Afganistan.

Principala problemă care se află în faţa oficialilor militari americani este reprezentată de găsirea, cercetarea şi distrugerea ţintelor teroriste. În Afganistan, trupele Navy SEAL americane (puşcaşi marini) au explorat şi distrus complexul de peşteri de la Zhawar Kili, aparţinând reţelei teroriste Al Qaida, fără să descopere sistemul de peşteri subterane care porneşte din acel loc şi face legătura dintre această ţară şi Pakistan. 

Problema obţinerii de informaţii credibile şi utile a reprezentat o chestiune importantă a războiului din Afganistan. Analiştii militari au evidenţiat faptul că serviciile de informaţii britanice au avut nevoie de şapte ani pentru recrutarea, pregătirea şi infiltrarea unor agenţi în cadrul organizaţiei teroriste IRA15. Conflictul din Afganistan a demonstrat că sursele umane au un acces mai mult decât limitat la obţinerea de informaţii credibile şi utile. Pe de altă parte, arta dezinformării a minat efortul serviciilor secrete de a realiza analize şi prognoze pertinente pe termen lung. Analiştii militari apreciază că problema informaţiilor are cinci aspecte fundamentale care sunt intercondiţionate: obţinerea, procesarea, analiza, comunicarea şi acţiunea, lipsa unui singur aspect putând conduce la eşuarea activităţilor programate. 

O caracteristică deosebit de importantă a conflictelor armate este reprezentată de activitatea de prevenire. Serviciile de informaţii au un rol principal în acest sens, orice disfuncţionalitate a activităţii acestora putând conduce la eşecuri de tipul celui petrecut în SUA, în septembrie 2001. Cu toate succesele înregistrate în activitatea desfăşurată anterior datei de 11 septembrie, modificările produse în strategia de acţiune a organizaţiilor teroriste nu au putut fi anticipate sau prevăzute. Potrivit experţilor militari, noile provocări aduse în faţa serviciilor de informaţii după războiul din Afganistan conduc la concluzia că numai simpla avertizare privind desfăşurarea unui atac terorist are un succes foarte redus. 

 

3.1. Coroborarea dintre acţiunile ofensive şi cele defensive. Dualitatea eficacitate-intensitate

 

Experţii militari apreciază că utilizarea eficientă a informaţiilor, focalizarea atenţiei asupra unor ţinte punctuale, bine precizate, folosirea unui tip de armament de mare precizie, corespunzător cadrului de acţiune militară, pot conduce la reducerea semnificativă a trupelor, a nivelului de intensitate a acţiunii respective, precum şi a costurilor acesteia. Un atac eficient cu mijloace reduse, dar potrivite situaţiei, poate avea acelaşi efect cu un atac intens, condus prin intermediul unui număr sporit de trupe şi a unui armament convenţional costisitor16.

Potrivit experţilor militari, contracararea acestui tip de luptă poate fi realizată astfel: 

- împărţirea acţiunilor militare în diferite forme ale războiului, adversarii apărând în fiecare situaţie ca ţinte punctuale;

- ascunderea sau disimularea acţiunilor în situaţia dispunerii trupelor militare în rândul populaţiei civile, situaţie apărută deja în cazul războiului din Irak, declanşat în martie 2003;

- revizuirea continuă a operaţiunilor desfăşurate pentru a împiedica activitatea ţintelor teroriste, situaţie în care avantajul tehnicii superioare nu poate fi compensat de prezenţa trupelor în zona de acţiune;

- utilizarea eficientă a avantajului obţinut înainte sau în timpul conflictului, în lipsa unor date privind situaţia operativă;

- desfăşurarea acţiunilor militare mixte, sol-aer, prin utilizarea eficientă a sistemului de comandă şi control şi a armamentului; 

- desfăşurarea forţelor de retaliere cu armament de distrugere în masă, forţe capabile să fie utilizate în luptă în orice moment.

Chiar şi în asemenea situaţii, analiştii militari apreciază că, indiferent de caracteristicile forţelor inamice, este puţin probabil ca acestea să poată face faţă capacităţii militare a SUA, achiziţionarea sistemelor de apărare antiaeriană foarte sofisticate putând fi contracarată prin dezvoltările tehnologice în domeniul dispozitivelor de lansare, ghidare şi ochire. 

 

3.2. Restructurarea forţelor militare 

 

Strategia militară a SUA, dată publicităţii la sfârşitul anului 2001, cuprinde 6 elemente importante privind modificările aduse acesteia, acţiuni care au fost puse în aplicare pe parcursul anului 200217:

- protecţia teritoriului SUA şi a bazelor lor externe de operaţiuni militare; 

- eliminarea bazelor de pregătire şi de luptă inamice;

- sprijinirea structurilor de putere militară din zonele cu acces interzis; 

- obţinerea informaţiilor cu caracter tehnologic; 

- protejarea informaţională a operaţiunilor;

- intensificarea acţiunilor desfăşurate în spaţiul cosmic.

Planificarea bugetului militar al SUA, care a avut în vedere poziţia Pentagonului şi experienţa acumulată după atentatele din septembrie 2001, a condus la aprobarea suplimentării cheltuielilor acordate sectorului militar şi demararea programelor de modernizare a acestui sector. Sumele importante alocate apărării sunt folosite însă în susţinerea acţiunilor militare desfăşurate de armata americană, aceasta conducând la sistarea temporară a 18 programe de finanţare necesare modernizării forţelor navale sau terestre. 

Aspectele pozitive privind modernizarea forţelor armate au fost prezentate în "US Program Decision Memorandum 4", cunoscut sub denumirea de "Transformarea PDM": 

- îmbunătăţirea caracteristicilor sistemelor sateliţilor de comunicaţii;

- accelerarea derulării programelor privind sistemele aeronautice şi a altor vehicule de supraveghere fără pilot;

- îmbunătăţirea sistemului Global de Poziţionare prin Satelit (GPS); 

- accelerarea cercetărilor în domeniul tehnologiei înalte: dispozitive electro-optice în infraroşu, senzori radar, sisteme de imagine, aparatură de control şi comunicaţii, dispozitive inteligente, armament de penetrare de mare putere, etc.

Bugetul apărării pe anul 2003, destinat acestor transformări este estimat la 72 de miliarde de dolari, fiind repartizat astfel: forţele terestre - 13,8 miliarde, forţele navale - 24,9 miliarde, forţele aeriene - 27,3 miliarde, sisteme de apărare - 2,8 miliarde, fonduri de urgenţă - 3,2 miliarde dolari. 

 

3.3. Eficacitatea controlelor în domeniul armamentului 

 

Potrivit experţilor militari, o problemă care trebuie să stea permanent în atenţia liderilor politici este controlul activităţii de înarmare şi numărul armelor de care dispune un stat. În acest context, deosebit de importantă este problema monitorizării armelor de distrugere în masă, de tip chimic, biologic, radiologic şi nuclear (CBRN), de care dispun unele state şi, foarte probabil, o serie de organizaţii teroriste. 

Informaţiile potrivit cărora organizaţia teroristă Al Qaeda depune eforturi deosebite pentru achiziţionarea şi dezvoltarea armelor de distrugere în masă CBRN, situaţie similară statelor aflate pe aşa-numita "axă a răului": Irak, Iran şi Coreea de Nord, ilustrează importanţa ofensivei declanşate împotriva proliferării acestui tip de armament. Efectul armelor de tip biologic, cunoscut încă din anul 1995 după atentatele teroriste care au avut loc la Tokyo, a constituit tema unor discuţii la nivel înalt între SUA şi aliaţii lor, având drept scop restructurarea sistemului de securitate.

Potrivit analiştilor politici, Irakul a reprezentat cel mai elocvent caz în acest sens. Oficiali ai Pentagonului au dezvăluit faptul că, pe perioada primului război desfăşurat în zona Golfului, specialiştii irakieni au transformat industria farmaceutică a plantelor medicinale, într-o veritabilă industrie a produselor pe bază de antrax. Conform rapoartelor prezentate, inspectorii şi experţii UNSCOM, şi ulterior UNMOVIC, au avut o relativă libertate de acţiune, însă nu au beneficiat de perioada de timp necesară unor activităţi de inspecţie complete, care să permită întocmirea unor rapoarte pertinente.

Multe dintre dezbaterile asupra tratatelor de dezarmare şi de reducere a stocurilor de armament au ocolit problema ameninţărilor teroriste sau asimetrice şi s-au concentrat asupra tipului de război convenţional. Într-o fază a tatonărilor se află şi discuţiile privind controlul exportului de armament, până în prezent neexistând o strategie comună în acest sens la nivel internaţional. 

 

3.4. Necesitatea implementării unor noi tipuri de acţiuni militare

 

Statele Unite şi-au asumat rolul conducător al acţiunilor împotriva noilor forme de acţiuni teroriste conform strategiei elaborate de Pentagon, "Nuclear Posture Review". Potrivit analiştilor, toate serviciile de informaţii americane au ca principală prioritate obţinerea de date privind armele de distrugere în masă CBRN. Această misiune se datorează faptului că toate structurile militare sunt vulnerabile în faţa acestor tipuri de arme. După atentatele teroriste din septembrie 2001, forţele de apărare şi protecţie trebuie să facă faţă unor noi tipuri de ameninţări directe şi să se confrunte cu efectul produselor de vârf obţinute prin cercetări în domeniul biotehnologiei şi ingineriei genetice, caracteristicile războiului convenţional modificându-se substanţial după utilizarea armelor CBRN. 

 

3.5. Prognoze privind efectele războiului din Irak asupra creşterii economice în anul 2003 

 

Procesul de redresare treptată a economiei mondiale, aflat, potrivit statisticilor şi prognozelor ONU, în plină evoluţie, este ameninţat de o serie de riscuri iminente şi, drept urmare, guvernanţii au limitat dimensiunea financiară a acestui sector. 

Potrivit ultimului studiu economic al experţilor ONU, "Situaţia economică mondială şi previziuni pentru anul 2003", în pofida faptului că în 2001 şi 2002 lichidităţile şi investiţiile în tehnologie au cunoscut o relansare, procesul de întărire a economiei mondiale întâmpină unele probleme precum supracapacitatea, supraevaluarea preţurilor bunurilor, o încredere scăzută manifestată de investitori şi dezechilibre macroeconomice. 

După un început lent se preconizează că economia mondială se va relansa în cea de-a doua jumătate a anului 2003, aşteptându-se o creştere economică de 2,75% faţă de numai 1,7% în anul 2002, aceasta în condiţiile în care războiul din Irak nu se va prelungi pe o perioadă mai mare de o lună de zile. 

În ţările dezvoltate, lichidităţile în scădere şi cheltuielile reduse îngreunează procesul de redresare economică, preţurile mici şi fluctuaţiile lichidităţilor contribuind atât la scăderea încrederii consumatorilor, cât şi a oamenilor de afaceri. Analiştii economici apreciază că, în pofida schimbărilor majore din ultimii doi ani şi în comparaţie cu punctele tradiţionale de referinţă, acţiunile sunt supraevaluate, o criză prelungită a principalelor pieţe de capital, în situaţia unei confruntări militare de durată în regiunea Golfului, putând conduce fie la stagnarea economiei mondiale intrată în perioada de creştere minimă, fie la prăbuşirea acesteia. 

Având în vedere faptul că SUA rămân motorul economiei mondiale, un risc major şi cu posibile consecinţe la nivel mondial îl reprezintă limitarea durabilităţii deficitului comercial al Statelor Unite ale Americii şi cursul dolarului. Potrivit analiştilor economici, însumarea deficitului bugetar cu cel comercial din Statele Unite ar putea face procesul de ajustare economică mai complicat decât se anticipase iniţial. 

Se apreciază că la sfârşitul anului 2003 creşterea economică la nivel mondial va fi modestă (raportată la cea din anii '90), de maxim 6%. Cererea scăzută, un aspect important pentru multe ţări în curs de dezvoltare, a exercitat presiuni şi asupra preţurilor produselor nederivate ale petrolului, chiar dacă multe dintre preţurile calculate în funcţie de rata dolarului au crescut din cauza deprecierii acestei valute. În plus, scăderea încrederii investitorilor a redus influxurile private de capital, anul 2002 fiind cel de-al şaselea an consecutiv în care ţările în curs de dezvoltare au înregistrat un flux de resurse financiare transferabile. Se estimează că intrările de investiţii străine directe (ISD) în ţările în dezvoltare au scăzut la puţin peste un sfert din nivelul anului 2002, până la aproape 540 miliarde dolari SUA, conform statisticilor Conferinţei Naţiunilor Unite pentru Comerţ şi Dezvoltare (UNCTAD). Acest nivel reprezintă abia o treime faţă de vârful atins în 2000. 

Previziunile economice apreciază că fluxurile financiare către ţările în dezvoltare vor creşte dacă ţările bogate îşi vor onora promisiunea de a acorda sprijin financiar suplimentar, promisiune făcută în cadrul Conferinţei pentru Finanţarea Dezvoltării care a avut loc în martie 2002, dar şi ca rezultat al eforturilor continue de rezolvare a problemei datoriei externe a ţărilor în curs de dezvoltare. 

Rapoartele ONU sunt mai puţin optimiste în ceea ce priveşte previziunile pentru o îmbunătăţire fundamentală a sistemului comercial internaţional având în vedere că unele termene-limită stabilite la Conferinţa de la Doha (noiembrie 2001) nu au fost respectate. Doar politicile naţionale de ajustare macroeconomică care au fost aplicate în ultimul an într-o serie de ţări cu economii avansate au contribuit la reducerea declinului economic mondial. 

Majoritatea statelor, însă, nu au reuşit să adopte politici stimulatoare, iar măsurile aplicate s-au dovedit a fi insuficiente pentru atingerea unei redresări globale semnificative. Multe ţări, în special cele în curs de dezvoltare, au făcut faţă unei deteriorări a situaţiei fiscale şi unor presiuni tot mai mari asupra balanţei de plăţi, presiuni datorate creşterii preţurilor produselor nepetroliere şi reducerii interesului investitorilor. De asemenea, capacitatea de a adopta politici de ajustare economică a fost redusă semnificativ. 

Previziunile experţilor ONU atrag atenţia asupra necesităţii unei mai bune coordonări a politicilor macroeconomice între principalele economii prin adoptarea unor măsuri de politici monetare şi fiscale stimulatoare menite să revitalizeze creşterea economică globală. Astfel, ţările cu deficite fiscale mari vor putea conta mai mult pe măsurile monetare, în timp ce ţările cu probleme în ceea ce priveşte rata dobânzilor vor trebui să manifeste o mai mare flexibilitate în cheltuielile menite să stimuleze creşterea economică. În ambele cazuri măsurile pe termen scurt vor impulsiona creşterea economică mondială şi vor spori şansele de îndeplinire a obiectivelor de dezvoltare ale mileniului III fără a reduce responsabilitatea fiscală pe termen mediu şi lung.

Într-un alt studiu elaborat de Centrul de coordonare şi monitorizare al Ligii Arabe (martie 2003), cu sediu la Cairo, se arată că pierderile indirecte pe care economia mondială le poate înregistra din cauza războiului din Irak se vor ridica la 1000 de miliarde de dolari. 

Între urmările războiului din Irak, studiul prognozează turbulenţe pe pieţele bursiere, un război comercial între Europa şi SUA, căderea cursului dolarului, scăderea activităţii investiţionale, precum şi pericolul escaladării terorismului în lume. 

Potrivit studiului menţionat, costul lucrărilor de reconstrucţie şi modernizare a economiei Irakului, inclusiv industria petrolieră, se ridică la 120 de miliarde de dolari, dar restabilirea potenţialului petrolier al Irakului şi scoaterea acestei ţări de sub sancţiunile internaţionale va permite acestui stat să crească exportul de petrol, ceea ce va influenţa negativ preţul la aceste produse şi profiturile statelor membre ale Organizaţiei Ţărilor Exportatoare de Petrol. Potrivit analiştilor arabi, revenirea Irakului pe piaţa internaţională a petrolului se va face cu contribuţia altor ţări membre al OPEC, în special a Arabiei Saudite, Venezuelei, precum şi a altor producători-cheie de petrol, care vor căuta să-şi reducă nivelul extracţiilor, lăsând locul livrărilor suplimentare irakiene. 

 

 

4. Concluzii

 

După atentatele teroriste de la 11 septembrie 2001 şi scurta perioadă de solidaritate internaţională, întreaga comunitate internaţională condamnând actul terorist care a dus la prăbuşirea trunurilor gemene de la World Trade Center din New York şi atacul asupra Pentagonului, războiul antiterorist a condus, treptat, la crearea unor sciziuni, atât în cadrul Alianţei, cât şi în restul comunităţii internaţionale. 

În afara spaţiului de securitate al NATO, în Orientul Mijlociu şi în Asia Centrală, în primul rând, există state cu antecedente şi potenţial agresiv, care favorizează şi încurajează terorismul internaţional, noul mileniu debutând cu acte de terorism de o amploare şi o gravitate care depăşesc războaiele de tip clasic. Din punct de vedere politico-militar SUA au preluat rolul de lider al acţiunilor antiteroriste, deţinând o supremaţie greu de contestat. Experţii militari apreciază că în primele două decenii ale secolului XXI, datorită resurselor şi avantajului tehnologic considerabil în domeniul militar, nici o ţară nu va putea egala şi contracara mijloacele de luptă şi doctrinele militare moderne ale SUA. 

SUA şi-au propus şi au reuşit să răspundă noilor tipuri de ameninţări asimetrice prin metode ca: descurajarea nucleară; războiul psihologic agresiv la nivel strategic, destinat să influenţeze voinţa şi comportamentul adversarului; operaţiuni informaţionale; acţiuni preventive. Pe parcursul anului 2002, SUA şi-au propus, printre altele: să-şi pună în valoare toate mijloacele politice, economice, diplomatice şi militare pentru remodelarea sau influenţarea în favoarea intereselor lor strategice a evenimentelor la scară mondială, iar în anumite situaţii să trimită în zonele de interes (Balcani, Africa, Orientul Mijlociu, etc.), forţele lor armate (împreună cu ale aliaţilor), în scopul schimbării regimurilor din anumite state (Irak).

Experţii politici şi militari apreciază că noile concepte şi tehnologii militare, ce se elaborează şi experimentează continuu, permit SUA şi ţărilor dezvoltate să aibă avantaje tehnologice şi doctrinare greu de atins de către celelalte state. 

Tehnologiile noii ere informaţionale vor revoluţiona modul de desfăşurare a acţiunilor militare şi vor schimba fizionomia conflictelor militare. Cel mai semnificativ avantaj în mijloacele de ducere a războiului va decurge din cantitatea, calitatea, gradul înalt de prelucrare şi modul de folosire a informaţiilor. Experţii militari consideră că tehnologiile de vârf şi informaţiile, dublate de strategii militare şi de alte concepte adecvate, profesionalism, instruire şi operativitate înaltă a forţelor militare vor reprezenta atuurile statelor care vor coordona acţiunile militare de orice tip. 

